27.05.2015.

**SAOPŠTENJE ZA MEDIJE**

**Održan okrugli sto "Izborno zakonodavstvo-birački odbori"**

Okrugli sto pod nazivom “Izborno zakonodavstvo-birački odbori“, u organizaciji Koalicije Pod lupom, završio je danas u Sarajevu usvajanjem zaključka kako je potrebno što hitnije pristupiti izmjenama izbornog zakonodavstva u BiH.

Nakon predstavljanja Analize o radu biračkih odbora u državama članicama OSCE-a, koju je pripremila radna grupa mladih istraživača Koalicije, prisutni parlamentarci, predstavnici izborne administracije, međunarodnih organizacija i civilnog društva razgovarali su o problemima u provođenju izbora u BiH, s naglaskom na biračke odbore.

Prema predstavljenoj Analizi, preko 50% država članica OSCE-a ima mješovite biračke odbore sastavljene kombinovano od predstavnika političkih subjekata i nestranačkih članova, 20% ima isključivo nestranačke biračke odbore, a svega oko 20% analiziranih zemalja za koje su bili dostupni podaci ima isključivo stranačke biračke odbore. Vehid Šehić, predsjednik Strateškog odbora Koalicije, naglasio je da se tokom dosadašnjih izbornih procesa došlo do zaključka da su birački odbori, koji su u BiH isključivo sastavljeni od predstavnika političkih subjekata, zasigurno najslabija karika u izbornom procesu. Posebno je istaknuo probleme u vezi sa imenovanjem biračkih odbora gdje politički subjekti trgovinom i trampom mjesta u biračkim odborima nezakonito utiču na slobodnu volju birača i krše Izborni zakon BiH.

Analiza predstavlja nastavak aktivnosti Koalicije na unapređenju izbornog zakonodavstva u BiH. U narednom periodu Koalicija Pod lupom će izraditi još nekoliko analiza u vezi sa pojedinim segmentima izbornog procesa koje će biti predstavljene domaćoj javnosti.